**ELŐTERJESZTÉS**

**Gazdasági és Városstratégiai Bizottság 2014. november 19-i ülésére**

**Javaslat a Szombathelyi Távhőszolgáltató Kft. 2014. évi üzleti tervének módosítására**

A Szombathelyi Távhőszolgáltató Kft. (a továbbiakban: társaság) 2014. évi üzleti tervének megtárgyalására a Pénzügyi, Gazdasági és Jogi Bizottság 2014. március 11-i ülésén került sor. A Bizottság a 105/2014. (III.11.) PGJB határozatával a társaság 2014. évi üzleti tervét 27.719 eFt mérleg szerinti eredménnyel elfogadásra javasolta a társaság taggyűlésének.

A Kft. a 2014. évi üzleti tervében jelezte ugyanakkor, hogy a rezsicsökkentésre vonatkozó jogszabályi változásokra és a piaci folyamatokra tekintettel szükségessé válthat az üzleti terv felülvizsgálata.

A fentieknek megfelelően a társaság a Tisztelt Bizottság elé terjeszti a 2014. évi módosított üzletit tervét, mely módosítás indokait az alábbiakban kívánom összefoglalni:

* A rezsicsökkentéssel és a fogyasztóvédelemmel kapcsolatos egyes törvények módosításáról szóló 2014. XI. törvény vonatkozó rendelkezése 2014. október 1. napjától módosította a rezsicsökkentések végrehajtásáról szóló 2013. évi LIV. törvény 3. § (1) bekezdését, mely 2014. október 1. napjától a lakossági felhasználók díjainak 3,3 %-os csökkentését határozza meg. A rezsicsökkentés eredményeként keletkezett bevételkiesés a módosított üzleti tervbe beépítésre került. Az adózott eredmény a korábban elfogadott 27.713.000,- Ft-ról 6.896.000,- Ft-ra módosult.
* Az üzleti terv módosítását indokolta továbbá a beruházási tervfejezet változtatása is, mely a távvezetéki beruházási tételcsoport változását és a középtávú távhő fejlesztési programnak a beruházási tervfejezetbe történő beépítését tartalmazza. A beruházási tervfejezet módosítását részletesen a jelen előterjesztés mellékletét képező 2014. évi módosított üzleti terv írja le.

A társaság 75%-os tulajdonosa, a SZOVA Szombathelyi Vagyonhasznosító és Városgazdálkodási Zrt. Alapszabályának 7/B. pontjának (1) bekezdése alapján az üzleti terv elfogadása tárgyában a SZOVA Zrt. mindenkori vezérigazgatója dönt azzal, hogy előzetesen köteles kikérni Szombathely Megyei Jogú Város Pénzügyi, Gazdasági és Jogi Bizottságának állásfoglalását.

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014.(XI.3.) önkormányzati rendelete alapján a korábbi Pénzügyi, Gazdasági és Jogi Bizottság hatáskörét a Gazdasági és Városstratégiai Bizottság veszi át.

A fentiekre tekintettel kérem a Tisztelt Bizottságot, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

Szombathely, 2014. november 14.

**/: Molnár Miklós :/**

**Határozati javaslat**

**……/2014. (XI.19.) GVB határozat**

A Gazdasági és Városstratégiai Bizottság a SZOVA Zrt. Alapszabálya 7/B. pontjának (1) bekezdésében foglalt hatáskörében eljárva a Szombathelyi Távhőszolgáltató Kft. 2014. évi módosított üzleti tervét az előterjesztés melléklete szerinti tartalommal a SZOVA Zrt. vezérigazgatójának a társaság taggyűlésén elfogadásra javasolja.

Felelős: Dr. Puskás Tivadar polgármester

Molnár Miklós alpolgármester

Dr. Gaál Róbert jegyző

(A végrehajtásért felelős:

Szijártó Győző, a SZOVA Zrt. vezérigazgatója,

Lakézi Gábor, a Városüzemeltetési Osztály vezetője)

Határidő: a társaság taggyűlése